[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.06.2006

SEK(2006) 745 endelig

Udkast til

AFGØRELSE truffet af repræsentanterne for medlemsstaternes regeringer, forsamlet i Rådet,

om midlertidig anvendelse af den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand under den flerårige finansielle ramme for perioden 2008-2013 i henhold til den reviderede AVS/EF-partnerskabsaftale og om tildelingen af den finansielle bistand til de oversøiske lande og territorier, på hvilke EF-traktatens fjerde del finder anvendelse

(forelagt af Kommissionen)

BEGRUNDELSE

Forhandlingerne om revisionen af AVS/EF-partnerskabsaftalen blev afsluttet i Bruxelles den 23. februar 2005. Den reviderede aftale blev undertegnet i Luxembourg den 25. juni 2005 og vil træde i kraft, så snart ratifikationsprocessen er afsluttet. COREPER godkendte den 17. maj 2006 den flerårige finansielle ramme for perioden 2008-2013 i bilag Ib til den reviderede aftale, og denne ramme bliver undertegnet i Port Moresby den 2. juni 2006. Medlemsstaterne, forsamlet i Rådet, vedtager umiddelbart herefter den interne aftale om 10. EUF og forvaltningsudvalget for 10. EUF. Denne interne aftale træder først i kraft, efter at alle medlemsstater har ratificeret den, hvilket kan tage op til 18 måneder eller mere, mens der normalt ikke længere vil kunne disponeres over midler fra 9. EUF efter den 31.12.2007.

AVS/EF-Ministerrådet har truffet overgangsforanstaltninger til midlertidig anvendelse af den reviderede AVS/EF-partnerskabsaftale. Bestemmelserne vedrørende frigivelse og anvendelse af 10. EUF’s finansielle ressourcer og instrumenter kan ikke sættes i kraft, før den flerårige finansielle ramme for perioden 2008-2013 i bilag Ib til den reviderede AVS/EF-partnerskabsaftale træder i kraft.

Derimod kan programmeringen af ressourcer under 10. EUF gå i gang, inden den nye flerårige finansielle ramme træder i kraft. Der vil som led i en sådan programmering kunne foretages en vejledende tildeling af midler, som vil stå til rådighed under 10. EUF, men der vil ikke kunne disponeres over dem.

Ifølge artikel 2 i afgørelsen om overgangsforanstaltninger til midlertidig anvendelse af den reviderede AVS/EF-partnerskabsaftale skal Fællesskabet tage passende skridt til at implementere sådanne overgangsforanstaltninger. Der bør derfor også fastlægges passende beslutningsprocedurer for programmeringsafgørelser og –forberedelser til gennemførelse af 10. EUF, så snart der bliver adgang til ressourcerne. Da denne interne aftale ikke indeholder nogen bestemmelse om anvendelsen af midler, der er frigjort efter 31.12.2007 fra projekter under 9. EUF eller tidligere EUF, vil de midlertidige foranstaltninger også omfatte Rådets mulighed for at træffe enstemmig afgørelse om deres overførsel til reserverne under 10. EUF.

Kommissionen foreslår derfor, at der fastsættes bestemmelser om midlertidig anvendelse af de relevante bestemmelser i den interne aftale vedrørende 10. EUF, som især skal omhandle vedtagelse af en gennemførelsesforordning og en finansforordning og bl.a. oprettelsen af EUF-udvalget såvel som et investeringsfacilitetsudvalg. Denne fremgangsmåde er i overensstemmelse med den, der blev anvendt i forbindelse med overgangen fra 8. til 9. EUF[1].

Kommissionen foreslår derfor repræsentanterne for medlemsstaternes regeringer at træffe vedlagte afgørelse.

Udkast til

AFGØRELSE truffet af repræsentanterne for medlemsstaternes regeringer, forsamlet i Rådet,

om midlertidig anvendelse af den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand under den flerårige finansielle ramme for perioden 2008-2013 i henhold til den reviderede AVS/EF-partnerskabsaftale og om tildelingen af den finansielle bistand til de oversøiske lande og territorier, på hvilke EF-traktatens fjerde del finder anvendelse

REPRÆSENTANTERNE FOR REGERINGERNE FOR DET EUROPÆISKE FÆLLESSKABS MEDLEMSSTATER, FORSAMLET I RÅDET, HAR -

under henvisning til traktaten om oprettelse af Det Europæiske Fællesskab,

under henvisning til partnerskabsaftale mellem staterne i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet den 23. juni 2000 i Cotonou[2], som revideret og undertegnet den 25. juni 2005 i Luxembourg[3], i det følgende benævnt “den reviderede AVS/EF-partnerskabsaftale”,

under henvisning til Rådets afgørelse 2001/822/EF[4] om de oversøiske landes og territoriers, i det følgende benævnt “OLT”, associering med Fællesskabet,

under henvisning til udkast forelagt af Kommissionen, og

ud fra følgende betragtninger:

(1) Den reviderede AVS/EF-partnerskabsaftale træder først i kraft, når hver medlemsstat har opfyldt deres forfatningsmæssige bestemmelser i overensstemmelse med aftalens artikel 93.

(2) AVS/EF-Ministerrådet har ved afgørelse 5/2005[5] truffet overgangsforanstaltninger, som er gældende fra datoen for den reviderede AVS/EF-partnerskabsaftales undertegnelse til datoen for dens ikrafttræden.

(3) I henhold til artikel 2 i afgørelse 5/2005 opfordres medlemsstaterne og Fællesskabet til hver især at træffe passende skridt til at gennemføre overgangsforanstaltningerne.

(4) Den 2. juni 2006 vedtog AVS/EF-Ministerrådet den flerårige finansielle ramme for perioden 2008-2013 som bilag Ib til den reviderede AVS/EF-partnerskabsaftalen.

(5) Medlemsstaterne, forsamlet i Rådet, er nået til enighed om en intern aftale om finansieringen af Fællesskabets bistand til AVS-staterne og til OLT under den flerårige finansielle ramme for perioden 2008-2013. Aftalen træder først i kraft, efter at alle medlemsstater har godkendt den i overensstemmelse med deres forfatningsmæssige bestemmelser.

(6) Visse bestemmelser i den interne aftale bør anvendes midlertidigt, indtil aftalen træder i kraft -

TRUFFET FØLGENDE AFGØRELSE:

Artikel 1

Følgende bestemmelser i den interne aftale vedrørende den 10. Europæiske Udviklingsfond anvendes midlertidigt fra datoen for vedtagelsen af denne afgørelse:

(1) Artikel 1, stk. 3, vedrørende en rådsafgørelse om overførsel til reserverne under 10. EUF af midler, der er frigjort efter den 31.12.2007 fra AVS-projekter, som er finansieret med midler fra 9. EUF og tidligere EUF.

(2) Artikel 1, stk. 6, sammenholdt med artikel 8 og artikel 8a, for så vidt som Rådet skal vedtage den endelige tidsplan for Rumæniens og Bulgariens bidrag, såvel som den endelige vægt, der tildeles deres stemme, og det nye kvalificerede flertal og reglerne for blokerende mindretal efter deres tiltrædelse af EU og i overensstemmelse med den interne aftale.

(3) Artikel 9 med henblik på vedtagelse af gennemførelsesforordningen og finansforordningen og med henblik på oprettelse af EUF-udvalget og investeringsfacilitetsudvalget i forbindelse med artikel 8 og artikel 8a.

Artikel 2

Denne afgørelse forbliver i kraft indtil ikrafttrædelsen af den interne aftale.

Repræsentanterne for medlemsstaternes regeringer kan træffe afgørelse om at forlænge dens gyldighedsperiode.

Den offentliggøres i Den Europæiske Unions Tidende.

Udfærdiget i Bruxelles, den

På vegne af medlemsstaternes regeringer Formand

[1] EFT L 317 af 15.12.2000, s .3.

[2] EFT L 317 af 15.12.2000, s. 3.

[3] EUT L 209 af 11.8.2005, s. 26.

[4] EFT L 314 af 30.11.2001, s. 1.

[5] EUT L 287 af 28.10.2005, s. 1.